## Ivace Internacional convoca 20 beques remunerades en internacionalització per a persones amb grau mitjà i superior d’FP

*** Aquestes beques permeten una formació teòrica i pràctica en comerç exterior i internacionalització
* El termini de sol·licitud conclou el 16 d’octubre de 2023**

Ivace Internacional ha publicat les beques d’especialització en internacionalització Ivace E+E, Exportació i Ocupació, dirigides a persones de menys de 30 anys que hagen acabat la Formació Professional tant de cicle mitjà com de cicle superior.

Es tracta d’un programa de beques que permet una formació teòrica a través d’un curs de gestió operativa de comerç exterior, a més de formació en anglés per al comerç internacional, així com la realització de pràctiques en empreses que es troben en qualsevol fase del procés d’internacionalització i en federacions i associacions sectorials de la Comunitat Valenciana.

El desenvolupament d’aquest programa de beques s’emmarca en l’aposta de l’Ivace per l’especialització de recursos humans en internacionalització, una garantia per a l’ocupabilitat en un futur pròxim i un valor afegit per a les empreses valencianes.

Les beques Ivace Exportació i Ocupació són susceptibles de ser finançades per la Unió Europea a través del Fons Social Europeu Plus (FSE+) i es dirigeixen a persones que han cursat Formació Professional, tant de grau superior com de grau mitjà, amb l’objectiu d’arribar a un nombre més gran de persones.

Les persones interessades trobaran tota la informació en la pàgina [web de l’Ivace](https://www.ivace.es/index.php/val/beques/convocatoria-vigent/56092-beques-ivace-e-e-exportacio-i-ocupacio-2023).

El termini de sol·licitud conclou el 16 d’octubre de 2023.

Fecha: 05/08/2023